Kristjan Kangur

Kristjan Kangur (sündinud 23. oktoobril 1982 Pärnus) on eesti elukutseline korvpallur, kes kuulub 2022. aasta seisuga Tallinna Kalev/Audentese korvpallimeeskonda. 

Kaheksa korda Eesti aasta parimaks meeskorvpalluriks valitud Kangur on lisaks Eesti klubidele mänginud ka Saksamaa, Prantsusmaa, Itaalia ja Hispaania kõrgliigaklubides.

Klubikarjäär

Eesti ja Saksamaa
Kristjan Kangur alustas korvpalliteed sünnilinnas Pärnus. Kanguri esimeseks suuremaks ja tuntumaks klubiks sai Tallinna Kalev, kuhu ta siirdus 2000. aastal. Peagi algrivistusse pääsenud Kanguri esimese hooaja keskmised näitajad olid 5,8 punkti ja 2,6 lauapalli mängus. Hooajal 2002/03 tõi Kalevi põhimeheks kerkinud Kangur keskmiselt 11,2 punkti ja 7,3 lauapalli ning aasta hiljem juba keskmiselt 15,7 punkti ja 6,2 lauapalli mängus.

Kanguri vastu hakkasid huvi tundma välismaa klubid ja ta sõlmis kaheaastase lepingu Leverkuseni Bayeriga, kelle kasuks tõi hooajal 2004/05 keskmiselt 10 minutiga 3,9 punkti ja 2,3 lauapalli mängus. Järgmisel, 2005/06. hooajal teenis Kangur mänguaega keskmiselt 16 minutit ja kogus selle ajaga keskmiselt 6,5 punkti ja 3,5 lauapalli.

2006. aastal liitus Kangur BC Kalev/Cramo meeskonnaga. 2006/07. hooajal viskas ta keskmiselt 9,3 punkti ja võttis maha 5,4 lauapalli mängus. Eesti meistrivõistluste otsustavas mängus kaotati Tartu Rockile 2 : 4. 2007/08. hooajal olid Kanguri keskmised näitajad Eesti Korvpalli Meistriliigas 13,3, Balti liigas 12,1 ja ULEB Cupil 12,9 punkti mängus. Eesti meistrivõistlustel jäädi teist aastat järjest alla Tartu Rockile, seekord mängudega 0 : 4. Kanguri tegi parima esituse teises mängus, kus ta viskas 20 punkti ja võttis 3 lauapalli.

Prantsusmaa, Itaalia ja Hispaania
2009. aasta suvel siirdus Kangur Prantsusmaa kõrgliigaklubisse Villeurbanne'i ASVEL ja seejärel aastateks 2010–2017 Itaalia kõrgliigasse, kus mängis klubides Bologna Virtus, Varese Pallacanestro, Siena Montepaschi ja Milano Olimpia. 2015. aasta oktoobris lühiajaliselt Saski Baskoniaga liitunud Kangurist sai esimene eestlane, kes on mänginud Hispaania kõrgliigas (Liga ACB).

Euroliiga
Kangur tegi karjääri jooksul kaasa 57 Euroliiga kohtumises, kus tõi keskmiselt ligi 19 minutiga 6 punkti ja 2,6 lauapalli mängus. Kanguri edukaim hooaeg Euroliigas oli 2012/13, kui ta osales Siena Montepaschi rivistuses 24 Euroliiga mängus (neist 13 algviisikus), milles tõi keskmiselt 23,8 minutiga 8,6 punkti, 3,5 lauapalli, 1,3 resultatiivset söötu ja 0,7 vaheltlõiget.

Tagasi Eestis
Pärast kaheksat võõrsil veedetud hooaega naasis Kangur hooajaks 2017/18 oma varasemasse koduklubisse Kalev/Cramosse, kellega tuli 2018. aastal neljandat ja 2019. aastal viiendat korda Eesti meistriks. 2020. aasta sügisel liitus Kangur TalTechi korvpalliklubiga ning tõi Eesti-Läti korvpalliliigas 14 mänguga keskmiselt 10,1 punkti, 5,9 lauapalli ja 2,7 resultatiivset söötu mängus. 

2022. aastal alustas Kangur mängimist Tallinna Kalev/Audenteses.

Koondisekarjäär
Kristjan Kangur kuulus aastatel 2002–2019 Eesti korvpallikoondisse, neist 2011–2016 ja 2017–2019 kaptenina. Kangur tegi rahvuskoondises debüüdi 20-aastaselt, kui viskas 20. novembril 2002 Valgevene vastu kaheksa minutiga neli punkti.

2015. aasta Euroopa meistrivõistlustel tõi Kangur keskmiselt 7,4 punkti ja 3,2 lauapalli mängus ning Eesti saavutas 20. koha.

Kangur, Janar Talts ja Gregor Arbet pidasid oma lahkumismängu koondises 21. veebruaril 2019, kui maailmameistrivõistluste valiktsükli viimases kodumängus alistati Serbia 71 : 70. Kangur viskas 20 minutiga neli punkti.

Saavutused
 2-kordne Itaalia meister (2013, 2014)
 5-kordne Eesti meister (2002, 2003, 2009, 2018, 2019)
 Itaalia karika võitja (2013)
 Prantsusmaa karika (2010) ja superkarika võitja (2009)
 4-kordne Eesti karika võitja (2001, 2006–2008)
 8-kordne Eesti aasta parim korvpallur (2009–2016)
 2-kordne Eesti Korvpalli Meistriliiga finaalseeria kõige väärtuslikum mängija (2009, 2018)

Välislingid 
 
BC Kalevi profiil
Artikkel Kangurist

Eesti korvpallurid
Sündinud 1982